**КЫРГЫЗ РЕСПУБЛИКАСЫНЫН БИЛИМ БЕРҮҮ**

**ЖАНА ИЛИМ МИНИСТРЛИГИ**

**К.Ш. ТОКТОМАМАТОВ АТЫНДАГЫ ЭЛ АРАЛЫК УНИВЕРСИТЕТИ**

**ОШ МАМЛЕКЕТТИК УНИВЕРСИТЕТИ**

**Д 08.20.606 ДИССЕРТАЦИЯЛЫК КЕҢЕШИ**

*Кол жазма укугунда*

УДК:33.338.4(575.2):67

**Райимбердиева Жаннат Курманбековна**

**КЫРГЫЗСТАНДЫН ЖЕҢИЛ ӨНӨР ЖАЙЫНЫН ӨНҮГҮҮСҮНДӨГҮ РЫНОКТУК МЕХАНИЗМДЕРДИН ӨРКҮНДӨТҮЛҮШҮ**

**(Түштүк аймагынын материалында)**

08.00.05 - экономика жана эл чарбасын башкаруу (экономика, ишкананы, тармактарды, комплекстерди уюштуруу жана башкаруу) адистиги

Экономика илимдеринин кандидаты окумуштуулук даражасын

изденип алуу үчүн жазылган диссертациянын

**авторефераты**

**Жалал-Абад – 2021**

Диссертациялык иш Ош мамлекеттик университетинин Бизнес жана менеджмент факультетинин “Ишканалардын экономикасы жана бизнести башкаруу” кафедрасында аткарылды

|  |  |
| --- | --- |
| **Илимий жетекчиси:** | **Кулуева Чинара Раимкуловна,**  экономика илимдеринин доктору, профессор,  Ош мамлекеттик университетинин Бизнес  жана менеджмент факультетинин “Финансы  жана банк иши” кафедрасынын башчысы |
| **Расмий оппоненттер:** | **Райымбаев Чаткалбай Кенейбаевич,**  экономика илимдеринин доктору, профессор,  Кыргыз-Өзбек университетинин ректору  **Хамрабаев Абдурасул Абдусаттарович,**  экономика илимдеринин кандидаты, Жалал-Абад шаарындагы К.Ш. Токтомаматов атындагы Эл аралык университетинин Үзгүлтүксүз ачык билим берүү Институтунун “Бухгалтердик эсеп, анализ жана аудит” кафедрасынын профессору. |
| **Жетектөөчү уюм:** | Баткен мамлекеттик университети, Экономика жана инженердик технологиялар факультетинин “Экономика” кафедрасы, дареги: 720100, Кыргыз Республикасы, Баткен шаары, И. Жусупов көчөсү, 21 |

Диссертацияны коргоо 2021-жылдын «\_\_\_\_» \_\_\_\_\_\_\_\_\_ күнү саат 14-00дө К.Ш.Токтомаматов атындагы эл аралык университетинин жана Ош мамлекеттик университетинин алдындагы экономика илимдеринин кандидаты окумуштуулук окумуштуулук даражасын изденип алуу үчүн диссертацияларды коргоо боюнча Д 08.20.606 диссертациялык кеңешинин отурумунда болуп өтөт. Дареги: 715613, Кыргыз Республикасы, Жалал-Абад шаары, Жеңижок көчөсү, 30.

Диссертация менен К.Ш. Токтомаматов атындагы эл аралык университеттин китепканасынан, дареги: 715613, Кыргыз Республикасы, Жалал-Абад шаары, Жеңижок көчөсү, 30, Ош мамлекеттик университетинин китепканасынан, дареги: 723500, Ош ш., Ленин көч., 331 жана [www.mnu.kg](http://www.mnu.kg) сайтынан таанышууга болот.

Автореферат 2021-жылдын «\_\_\_\_» \_\_\_\_\_\_\_\_\_ таркатылды.

**Д 08.20.606 диссертациялык**

**кеңешинин окумуштуу катчысы,**

**э.и.к., доц.: Торогелдиева А.Б.**

**ИШТИН ЖАЛПЫ МҮНӨЗДӨМӨСҮ**

**Диссертациянын темасынын актуалдуулугу**. Жеңил өнөр жайы өлкөнүн экономикасында дайыма маанилүү экономикалык жана социалдык ролду ойноп келген. Азыркы мезгилде Кыргыз Республикасындажеңил өнөр жай тармактарын өнүктүрүү, жакынкы жана алыскы чет өлкөлөргө экспортту көбөйтүү үчүн кеңири мүмкүнчүлүктөр бар. Анткен менен бүгүнкү күндө жеңил өнөр жайынын бардык эле ишканалары рынок шарттарына даяр эмес болуп, алар үчүн рыноктук шарттарда чарбалык ишмердүүлүктү өз алдынча жүргүзүүкөптөгөн кыйынчылыктарды жоюу менен коштолууда. Түзүлгөн кырдаалда өндүрүштү уюштуруунун жана башкаруунун натыйжалуу формаларын издөө зарылдыгы келип чыкты.

Интеграциялык процесстер экономикада өзгөчө мааниге ээ болууда. Жеңил өнөр жайында интеграцияланган түзүмдөрдү калыптандыруу, чарба жүргүзүүчү субъектилердин атаандаштык позицияларын күчөтүү жана ички жана эл аралык рыноктордо тышкы чөйрөнүн өзгөрүүлөрүн көзөмөлдөө экономиканы андан ары өнүктүрүүнүн шарттарынын бири болуп калууда.

Техникалык, технологиялык жаңычылдыктар менен ишканалардын ишкердик активдүүлүгүнүн өзгөрүүсүнүн ортосундагы туруктуу жана мыйзам ченемдүү байланыштарды аныктоо рыноктук механизмдердин жана мыйзамдардын циклдүүлүгүнүн терс кесепеттеринин таасирин жоюунун же азайтуунун натыйжалуу механизмдерин иштеп чыгууга негиз түзөт.

Андыктан, инновациялык экономика шарттарында жеңил өнөр жайын өнүктүрүүгө теориялык-методологиялык көз караштарды изилдөө, жалпылоо, негиздөө жана тактоо **актуалдуу** болуп саналат жана социалдык-экономикалык изилдөөлөрдүн түзүмүндө маанилүү маселелердин катарына кирет.

**Диссертациянын темасынын ири илимий программалар жана негизги илим изилдөө иштери менен байланышы.** Диссертациялык изилдөөнүн темасы Кыргыз Республикасынын текстиль жана тигүү өнөр жайын өнүктүрүү стратегиясы, “2018-2040-жылдарга КРнын Улуттук өнүгүү стратегиясы”, Кыргызстанда сооданы алга жылдыруу боюнча долбоор, Кыргыз Республикасын 2013-2017-жылдарга туруктуу өнүктүрүүнүн улуттук стратегиясы ж.б. ишке ашыруу менен байланышкан. Диссертациялык иш Ош мамлекеттик университетинин өнүгүү стратегиясына жана “Бизнес жана менеджмент” факультетинин “Ишканалардын экономикасы жана бизнести башкаруу” кафедрасынын илимий иштеринин планына ылайык аткарылды.

**Диссертациялык изилдөөнүн максаты** болуп азыркы шарттарда жеңил өнөр жай тармактарында интеграцияланган түзүмдөрдү өнүктүрүү жана иштетүү, алардын атаандаштык жөндөмдүүлүгүн жогорулатуу механизмдери боюнча теориялык, усулдук жана практикалык сунуштардын комплексин иштеп чыгуу саналат. Коюлган максатка ылайык төмөнкү **маселелер** аныкталды:

* аймактарда жеңил өнөр жайын өнүктүрүү көйгөйлөрүнүн маңызын жана мазмунун изилдөө;
* статистикалык маалыматтарды изилдөө жана автордук иликтөөлөрдү жүргүзүү жолу менен Кыргыз Республикасынын региондорунда жеңил өнөр жайын өнүктүрүүнүн негизги көйгөйлөрүн аныктоо;
* КРнын жеңил өнөр жайынын калыптануу этаптарын, өзгөчөлүктөрүн жана өнүгүү тибин аныктоо;
* жеңил өнөр жайынын региондук өнүгүүсүнүн абалынын мониторингин (диагностикасын) жүргүзүү;
* өнөр жай ишканаларынын өнүгүүсүнүн уюштуруу-экономикалык механизмин ишке ашыруунун негизинде инновациялык-инвестициялык ишмердүүлүктү натыйжалуу башкаруу моделин изилдөө;
* натыйжалуу башкаруу шаймандары катары ишканалардын атаандаштык жөндөмдүүлүгүнүн чечүүчү факторлорун аныктоо;
* жеңил өнөр жайында региондун өзгөчөлүктөрүн эске алуу мененаймактык өнөр жай инновациялык кластерлерди калыптандыруунун теориялык жоболорун иштеп чыгуу.

**Изилдөөнүн илимий жаңылыгы** Кыргыз Республикасынын түштүк региону боюнча жеңил өнөр жай тармагынын өнүгүүсүнө салым кошууда турат. Тагыраак айтканда:

* аймактарда жеңил өнөр жайын өнүктүрүү көйгөйлөрүнүн маңызынын жана мазмунунун теориялык-методологиялык аспектилери такталды;
* статистикалык маалыматтарды изилдөө жана жалпылоо, автордук иликтөөлөрдү жүргүзүү жолу менен Кыргыз Республикасынын региондорунда жеңил өнөр жайын өнүктүрүүнүн негизги көйгөйлөрү аныкталды;
* Кыргыз Республикасынын ата мекендик жеңил өнөр жайынын калыптануу этаптары, өзгөчөлүктөрү жана өнүгүү тиби аныкталды;
* жеңил өнөр жайынын региондук өнүгүү абалына баа берилди;
* уюштуруу-экономикалык механизмди ишке ашыруунун негизинде жеңил өнөр жай ишканаларынын инновациялык-инвестициялык ишмердүүлүгүн натыйжалуу башкаруунун модели сунуш кылынды;
* натыйжалуу башкаруу шаймандары катары ишканалардын атаандаштык жөндөмдүүлүгүнүн чечүүчү факторлору аныкталды;
* жеңил өнөр жайында региондун өзгөчөлүктөрүн эске алуу мененаймактык инновациялык өнөр жай кластерлерин калыптандыруунун теориялык жоболору иштелип чыкты.

**Иштин практикалык маанилүүлүгү** негизги жыйынтыктар конкреттүү сунуштарга жеткирилип, алардын айрымдары Кыргыз Республикасынын жеңил өнөр жай тармагында ишке ашырылгандыгында турат. Иште жасалган тыянактар менен сунуштар илимий ишмердүүлүктө практикалык мааниге ээ болгон оригиналдуу автордук жыйынтыктар менен жоболордун жыйындысын камтыйт, алар мамлекеттин өнөр жай саясатын ишке ашырууда, алсак, анын Кыргызстандын региондорунда жеңил өнөр жайын өнүктүрүү жана өркүндөтүү менен байланышкан багыттарын ишке ашырууда колдонулушу мүмкүн.

Изилдөөнүн жыйынтыктары ЖОЖдордо «Инновациялык менеджмент», «Ишканалардын экономикасы», “Ишканалардын каржысы” дисциплиналарын окутууда окуу-усулдук материал катары колдонулууда. Иштин практикалык баалуулугу, мамлекеттик деңгээлде жеңил өнөр жай саясатын иштеп чыгууда, инвестициялык натыйжалуулукту баалоодо, узак мөөнөттүү долбоорлорду ишке ашырууда жана Кыргызстандын эл аралык соода рыногунда, ЕАЭБдин курамындагы жана башка чет өлкөлөр менен алакасын кеңейтүүгө илимий негизде кеңири колдонулгандыгында деп эсептейбиз.

**Алынган натыйжалардын экономикалык маанилүүлүгүн** Ош облусунун, Ош шаарынын, жалпы эле КРнын жеңил өнөр жай ишшканаларынын атаандаштык жөндөмдүүлүгүн жогорулатуу максатында алардын ишмердүүлүгүнүн системалык анализин жүргүзүү алгоритмин иштеп чыгуу түздү. Тармактын көрсөткүчтөрүнүн статистикалык жана көп фактордук анализинин негизинде жасалган тыянактар жана практикалык сунуштар министрликтер жана ведомстволор тарабынан жеңил өнөр жайын өнүктүрүү концепциясын иштеп чыгууда, тиешелүү улуттук жана региондук программаларды иштеп чыгууда, КР Өкмөтү жана ЕАЭБ өлкөлөрү тарабынан ааламдашуу жана интеграция шарттарында жеңил өнөр жайын инновациялык өнүктүрүүгө жана санариптештирүүгө өтүү максатында рынокту модернизациялоого багытталган стратегияларды түзүүдө колдонулушу мүмкүн.

**Диссертациянын коргоого сунушталган негизги жоболору:**

1. региондордо жеңил өнөр жайын өнүктүрүү көйгөйлөрүнүн маңызы менен мазмунунун теориялык-методологиялыкжоболоруна тактоолор;
2. Кыргыз Республикасынын региондорунда жеңил өнөр жайынын өнүгүүсүнө таасирин тийгизген негизги факторлор;
3. ата мекендик жеңил өнөр жайынын өзгөчөлүктөрүн жана өнүгүү тиби, КРнын жеңил өнөр жайынын калыптануу этаптары;
4. ишканалардын инновациялык-инвестициялык ишмердүүлүгүн активдештирүүнүн шаймандары;
5. региондо жеңил өнөр жай ишканаларын өнүктүрүүнүн Кыргызстанды райондоштурууга негизделген уюштуруу-экономикалык механизми;
6. ишканалардын атаандаштык жөндөмдүүлүгүнүн чечүүчү факторлору;
7. жеңил өнөр жайында региондун өзгөчөлүктөрүн эске алуу менен иштелип чыккан аймактык инновациялык өнөр жай кластерлерин калыптандыруунун модели.

**Изденүүчүнүн жеке салымы**. Автор тарабынан тармакты өнүктүрүүнүн илимий-теориялык, методологиялык жана практикалык аспектилери тереңдетилип изилденди. Кыргызстанда жеңил өнөр жай тармагынын калыптануу этаптары аныкталып, башкаруунун ыңгайлуу усулдарын көрсөтүү менен түштүк аймагынын жеңил өнөр жайынын өнүгүү багыттарын аныктоонун атайын моделдери иштелип чыкты.

**Изилдөөнүн жыйынтыктарынын апробацияланышы.** Жеңил өнөр жай тармагын өнүктүрүүгө багытталган автордук тыянактарды жана сунуштарды Ош шаарындагы бир катар ишканалар, Жалал-Абад шаарындагы “Мата” ачык акционердик коому практикалык колдонууга кабыл алышты. Ошондой эле изилдөөнүн натыйжалары КРнын Экономика министрлигинин Түштүк аймактар аралык башкармалыгынын бөлүмдөрүнүн иштеринде колдонулду, илимий-практикалык конференцияларда, семинарларда баяндамалар жасалып, талкууланган жана илимий журналдарда жарык көргөн.

**Изилдөөнүн жыйынтыктарынын жарыяланышы.** Диссертациянын мазмуну, теориялык тыянактары жана илимий практикалык сунуштары диссертанттын жалпы көлөмү 5,7 б.т. түзгөн 14 макаласында, анын ичинен 8 - КР ЖАК тарабынан сунушталган басылмаларда, 5 – РФ РИНЦ басылмаларында, 1 – SCOPUS тутумуна кирген басылмада жарыкка чыккан макалаларында чагылдырылды.

**Диссертациянын түзүлүшү жана көлөмү.** Диссертациялык иш киришүүдөн, үч баптан, корутундудан, пайдаланылган булактардын библиографиялык тизмегинен жана тиркемелерден турат. Иш 190 бетте баяндалган, сандык жана графиктик маалыматтар 16 таблицанын жана 17 сүрөттүн жардамында берилген.

**ДИССЕРТАЦИЯЛЫК ИШТИН НЕГИЗГИ МАЗМУНУ**

Киришүүдө изилдөөнүн темасынын актуалдуулугу, изилдөөнүн максаты жана милдеттери түптөлгөн, практикалык жана экономикалык маанилүүлүгү негизделип, изилдөөнүн теориялык жана методологиялык негиздери, илимий жаңылыгы жана коргоого сунушталып жаткан жоболор ачып көрсөтүлгөн.

**“Аймактардын өнөр жай саясатын калыптандыруунун жана өнүктүрүүнүн теориялык негиздери**” деп аталган биринчи бапта аймактык өнөр жай саясатын түзүүнүн теориялык аспектилери жана уюштуруу-экономикалык механизмдери иликтенди, Кыргызстандын улуттук экономикасында жеңил өнөр жайынын орду жана ролу аныкталды, рынок мамилелеринин шарттарында жеңил өнөр жайын өнүктүрүүнүн чет элдик тажрыйбасы изилденди.

Аймактардын өнөр жайлык өнүгүүсүн изилдөөгө жана негиздөөгө чет өлкөлүк окумуштуулар Ж. Будвиль, А. Вебер, Д. Гамильтон, Д. Дарвент, В.Кристаллер, В. Лаундхардт, А. Лёш, Х.Р. Лаусэн, А. Маршалл, Г. Мюрдаль, Ф. Перру, П. Потье, Д. Смит, Т. Хегерстранд, А. Хиршман, П.М. Алампиев, Н.Н.Баранский, В.И. Вернадский, А.Г. Гранберг, Н.Н. Колосовский, А.Е.Пробсат, Ю.Г. Саушкин, Я.Г. Фейгин, Г.А. Фельдман ж.б. эмгектери арналган.

Өнөр жай саясатын жана инновациялык экономиканы өнүктүрүүнүн айрым аспектилери Т.К. Койчуев, П.К. Купуев, Е.П. Чернова, Ш. Мусакожоев, К.А.Абдымаликов, М.Б. Балбаков, М.И. Исраилов, А.А. Саякбаева, Т.А.Абдыров, М.Ж. Айбашев сыяктуу ата мекендик окумуштуулардын эмгектеринде каралган.

Анткен менен аймактык өнөр жайды, тактап айтканда жеңил өнөр жайын өнүктүрүү көйгөйүнүн көп кырдуулугу жана татаалдыгы андан аркы изилдөөлөрдү талап кылат. Кыргыз Республикасынын улуттук экономикасынын өнүгүшү 90-жылдардын башынан бери, тактап айтканда, көз карандысыздык жарыяланган күндөн тартып, татаал жана түшүнүксүз болуп келген. Экономикалык системанын жаңы экономикалык шарттарга - рынок мамилелерине өтүү мезгили, 1998, 2008, 2018-жылдардагы кризистер, тышкы саясий кырдаалдын начарлашы улуттук экономиканын тармактары үчүн дагы, илимий чөйрө үчүн дагы олуттуу сыноолорду жаратты.

Өнөр жай саясатын өткөөл мезгилдерде калыптандыруу өткөн тарыхый мезгилде топтолгон тажрыйбаны, сын-пикирлерди аңдап түшүнүүнү талап кылат, ошондуктан биз ар кандай экономикалык мектептердин экономиканы, өнөр жай өндүрүшүн, анын ичинен жеңил өнөр жайын мамлекеттик жөнгө салууга болгон мамилесин карап чыгуу зарыл деп эсептейбиз.

Бүгүнкү күндө өлкөбүздүн жеңил өнөр жай тармагы салыштырмалуу жакшы өнүгүп жатканменен тармакта рынок механизмдери толук кандуу калыптана элек, материалдык-техникалык, технологиялык, уюштуруучулук-экономикалык жактан көйгөйлөр бар. Республикада бизнести өнүктүрүү көйгөйлөрү терең изилдөөлөрдү талап кылат жана узак мөөнөттүк мезгилде гана чечилиши мүмкүн. Андыктан ишкердикке колдоо көрсөтүүнүн мамлекеттик стратегиялары кайра карап чыгууну талап кылат, мында ишкердиктин аймактык жана тармактык өзгөчөлүктөрүн эске алуу зарыл.

Рыноктук механизм түп-тамырынан бери туруксуз, жана толук жумуш менен камсыз кылууну, өндүрүш менен керектөөнүн тең салмактуулугун камсыз кылган автоматтык тең салмактуулук жок деп эсептеген экономисттердин пикирине макул болбой коюу мүмкүн эмес. Мамлекеттин экономикадагы түзөтүүчү жана багыттоочу иш-аракеттеринин аркасында гана толук кандуу жумуш менен камсыздоо, бааларды турукташтыруу, төлөм теңдеминин тең салмактуулугу сыяктуу социалдык бакубаттуулукка жетишүүгө болот [5 Enright M.J. Why Clustersare the Wayto Winthe Game? // Word Link, No: 5, July/August, 1992. – pp. 24-25.].

Региондун жеңил өнөр жай тармагында атаандаштыкка жөндөмдүү жеке менчик ишканаларды уюштуруу формаларын өркүндөтүүнүн жана башкаруунун рыноктук механизмдерин кийирүү, мамлекеттик-жеке өнөктөштүк механизмдерин жайылтуу зарыл деп эсептейбиз.

Биздин оюбузча, Кыргызстандын региондорунун өнүгүшү бизнес структуралардын, региондордун калкынын, мамлекеттик жана аймактык башкаруу органдарынын макулдашылган аракеттеринен көз каранды. Өлкөбүз бүгүн экономиканын бардык тармактарын, анын ичинен жеңил өнөр жай тармагын камтыган тең салмактуу өнүгүүгө умтулушу керек.

Рынок шарттарында жеңил өнөр жай ишканаларын башкаруунун аймактык уюштуруу-экономикалык механизмдерин өркүндөтүү, ишканалардын инновациялык жана инвестициялык иш-аракеттерин активдештирүү тармактын атаандаштыкка жөндөмдүүлүгүн жогорулатууга шарт түзөт (1.1-сүрөт).



*Булагы: автор тарабынан түзүлдү*

Жеңил өнөр жай ишканаларын башкаруунун регионалдык уюштуруу-экономикалык механизмдерин (1.1-сүрөт) өркүндөтпөстөн жана ыңгайлаштырбастан туруп, бир мезгилде "жасалма жол менен тоңдурулган" (90-жж.) өнөр жай объектилерин жандандыруу жана көп жылдар бою жоготкон өнөр жай флагманынын мурунку даңкын кайтаруу мүмкүн эмес деп эсептейбиз. Рынок шарттарында мындай механизмдер жеңил өнөр жай ишканаларынын атаандаштыкка жөндөмдүүлүгүнүн жогорку деңгээлин камсыз кылууга мүмкүндүк берет.

Өнөр жай тармагын өнүктүрүүнүн жана өнөр жай тармагы боюнча өндүрүү темптерин атасак, (1940-жылы 100%): жалпы өнөр жай - 21,2%; электр энергетикасы - 143,6%; мунай өндүрүү - 9,3%; көмүр - 2,4%; машина куруу жана металл иштетүү - 183,3%; токой, жыгач иштетүү жана целлюлоза-кагаз - 9,6%; курулуш материалдары - 59,0%; жеңил өнөр жайы- 18,4%; азык-түлүк - республиканын 6,6% борборлоштурулган капиталдык салымдардын эсебинен каралган [<http://www.welcome.kg/ru/economics/industry/mnfgh/>].

Бүгүнкү күндө Кыргызстандын тигүү тармагы негизинен экспортко багытталган. Тигүү ишканаларынын продукцияларын сатуунун негизги бөлүгү КМШ өлкөлөрүнө, тактап айтканда Россия (болжол менен 80%) жана Казакстанга туура келет. Расмий статистикага ылайык, 2016-жылы тигилген кийимдердин экспорту 97,2 млн АКШ долларын түзгөн. 2020-жылга карата бул көрсөткүч акыркы төрт жылда бир нече эсе өскөн. Бүгүнкү күндө Кыргызстан Россиянын даяр кийимдер рыногунун 6% жакынын ээлейт. Соода бүтүмдөрүнүн 40% Бишкектеги Дордой базары аркылуу жүргүзүлөт, бул Борбор Азиядагы накталай түрдөгү эң ири операцияларды жүзөгө ашыруучу базар болуп саналат. Сатуунун негизги бөлүгү Россиянын ар кайсы аймактарынын кийим базарларында (“Легпром” ассоциациясынын соода өкүлдөрү бар шаарларда) өтөт.

Жеңил өнөр жай тармагын андан ары өнүктүрүү үчүн төмөндөгү иш-чаралар Өкмөт тарабынан аткарылуусу зарыл деп эсептейбиз:

* республиканын аймактарында технополистердин автономдуу өндүрүштүк базаларын түзүү;
* пахта өсүмдүктөрү жана жибек өндүрүшүн калыбына келтирүү;
* Ош шаарында жана Ош облусунда тартылган инвестициялардын жардамы менен өнөр жай парктарын түзүү;
* жүн жана тери үчүн ата мекендик чийки зат базасын түзүү максатында мал чарбасын өнүктүрүүнүн адистештирилген программасын кабыл алуу;
* текстиль өнөр жайын жана лабораториялык экспертизанын республикалык базасын модернизациялоо жана өнүктүрүү.

Дүйнөлүк жеңил өнөр жай дүйнө калкынын көбөйүшү, анын жыргалчылыгынын жана сатып алуу жөндөмүнүн жогорулашы менен байланышкан туруктуу экономикалык өсүш менен мүнөздөлөт. Буга ылайык, жеңил өнөр жай продукцияларынын дүйнөлүк рыногу динамикалуу өнүгүүдө. Акыркы он беш жылдын ичинде товар айлануу эки эседен ашык жогорулады. ЕБ өлкөлөрүндө кездемелерди, кийимдерди жана бут кийимдерди керектөө 90,5%га, АКШда - 99,3%га, Японияда - 2 эседен ашык өстү.

Дүйнөлүк текстиль рыногунда жеңил өнөр жай ишканаларынын жигердүү инновациялык жана инвестициялык иш-аракеттери маанилүү ролду ойнойт жана аларга олуттуу атаандаштык артыкчылыктарын берет. Дүйнөлүк текстиль рыногунда алдыңкы орундарды ээлөө үчүн, Кыргызстандын жеңил өнөр жай ишканалары чет өлкөлүк тажрыйбаны өздөштүрүүсү жана башка өлкөлөрдө өзүн актаган инновациялык технологияларды жигердүү киргизүүсү зарыл. Белгилей кетсек, коңшу Тажикстандын айрым текстиль ишканалары өз продукциялары менен дүйнөлүк рынокко чыгууга мүмкүнчүлүк алышты.

Дүйнөлүк текстиль рыногунда экспортунун мүнөзүнө карап өлкөлөрдү үч түргө бөлүүгө болот:

1) Кытай, Индия, Бангладеш жана Вьетнам сыяктуу брендсиз, төмөнкү сапаттагы, массалык көлөмдөгү кийимдерди өндүрүүчүлөр;

2) жогорку сапаттагы негизги бренддерди чыгарган өлкөлөр, аларга Германия, Франция, Италия жана АКШ кирет;

3) тигүү өндүрүмү чоң эмес, өндүрүш көлөмү же кошумча наркы аз өлкөлөр, аларга Гонконг, Бельгия жана Нидерланды кирет.

2014-2020-жылдар аралыгында тигилүү кийимдер экспортунун жылдык өсүш темпи 6% ды түзгөн. Дүйнөдөгү эң ири жеткирүүчү болуп Кытай саналат.

Ал тигүү кийимдеринин экспортунун 30,3% камсыз кылат (1.2-сүрөт).



1.2-сүрөт. Дүйнөлүк рынокто кийим-кече экспорттоочу өлкөлөрдүн үлүшү (%)

*Булагы: автор тарабынан түзүлдү*

Жогорудагылардан улам төмөндөгүдөй тыянактарды чыгарууга болот:

1. Бул изилдөөдө Кыргызстандын аймактык өнүгүүсү, жеңил өнөр жай ишканаларын өнүктүрүүгө жана мамлекеттик жөнгө салуу боюнча талдоолор жана аракеттер жүргүзүлүшү талап кылынат

2. Биздин оюбузча, Кыргызстан иш жүзүндө бардык тармактарды, анын ичинен жеңил өнөр жайын камтыган экономиканын тең салмактуу өнүгүүсүнө умтулуусу керек. Бул белгилүү бир максаттарды көздөгөн өнөр жай саясатын колдонууну талап кылат

3. Кыргызстандын аймактарын туруктуу өнүктүрүүнүн ийгилиги көбүнчө бизнес түзүмдөрүнүн, аймактардын жергиликтүү калкынын, мамлекеттик жана аймактык башкаруу органдарынын макулдашылган аракеттеринен көз каранды

4. Кыргыз Республикасынын жеңил өнөр жай ишканалары дүйнөлүк текстиль рыногунда алдыңкы орундарга жетиши үчүн чет өлкөлүк тажрыйбаны өздөштүрүү жана башка өлкөлөрдө өзүн актаган жигердүү инновациялык технологияларды кийирүү зарыл.

5. Дүйнөлүк рынокто алдыңкы орундарды ээлөө үчүн товарлардын атаандаштыкка жөндөмдүүлүгүн (сапаты, дизайны ж.б.) жогорулатуу керек.

Диссертациялык иштин экинчи бапы **“Кыргыз Республикасынын түштүк регионунун жеңил өнөр жайынын абалынын жана атаандаштык жөндөмдүүлүгүнүн диагностикасы”** деп аталып, региондордогу жеңил өнөр жайынын өнүгүүсү жана анын инновациялык экономиканы калыптандыруудагы мааниси, Кыргызстандын аймагында жеңил өнөр жай ишканаларынын өнүгүүсүнө шарт түзгөн рыноктук механизмдер каралды.

**Изилдөөнүн предмети** болуп КРнын түштүк аймагынын жеңил өнөр жай ишканаларынын өнүгүшүнүн негизги көрсөткүчтөрүнүн бүгүнкү күндөгү абалы, Кыргызстандын аймагында жеңил өнөр жай ишканаларынын инновациялык өнүгүүсүнө шарт түзгөн рыноктук механизмдер эсептелет.

**Диссертациялык изилдөөнүн объекти** катары жеңил өнөр жай ишканалары, алардын калыптанышы, инвестициялык салымдарды натыйжалуу пайдалануу, жеңил өнөр-жайын инновациялык өнүктүрүүнүн рыноктук механизмдери жана приоритетүү багыттары, өнүгүү перспективалары каралды.

1990-жылдары сабатсыз жүргүзүлгөн реформалардын, мамлекеттик жөнгө салуудан баш тартуунун натыйжасында жеңил өнөр жай буюмдарын өндүрүү бир топ төмөндөгөн. Жеңил өнөр жай продукциясы чет элдик, айрыкча Кытай, Түркия, Корея өндүрүүчүлөрүнө салыштырмалуу атаандаштыкка жөндөмсүз болуп калды.

СССРдин кулашы мурунку союздук республикалардан, айрыкча пахта өнөр жайы үчүн чийки затты ташып келүүнү татаалдатты, анткени пахта негизинен республиканын Ош жана Жалал-Абад облустарынын айрым аймактарында гана өстүрүлөт, ал эми түштүк регионунун калган райондорунда катаал табигый-климаттык шарттардан улам өстүрүлбөйт, бул УДПда жеңил өнөр жайынын үлүшүнүн азайышына алып келген.

2011-2020-жылдар мезгилинде тармак өйдө-ылдый мезгилдерди баштан кечирди, ага негизинен бир тектүүлүк жана туруксуз өнүгүү мүнөздүү болуп, 2020-жылы гана өндүрүлгөн продукциянын көлөмү 2011-жылдагы деңгээлине жетип, өсүү темпи 100,5% түзгөн, муну менен жалпы өнөр жайдын түзүмүндө жеңил өнөр жай тармагынын үлүшү 2,4% ды түзгөн, бул каралып жаткан мезгилдеги эң төмөнкү натыйжа болуп саналат (2.1-таблица).

Кыргыз Республикасынын өнөр жай өндүрүшүндө 2020-жылы өндүрүштүн жалпы көлөмү 319,4 миллиард сомду түзгөн, мында көлөмү боюнча салттуу түрдө баалуу металлдарды өндүрүү басымдуулук кылат. Эгерде жалпы өнөр жай өндүрүшүнөн "Негизги металлдарды өндүрүү" компонентин алып салсак (2020-жылы жалпы өнөр жай өндүрүшүнүн 50%), анда жеңил өнөр жайдын үлүшү өнөр жай өндүрүшүнүн 7% түзмөк.

Каралып жаткан мезгил ичинде жеңил өнөр жай тармактарында продукция өндүрүүнүн үлүшү жылдан-жылга төмөңдөп отурган (2.1-сүрөт).



2.1-сүрөт. 2011-2020-жж. Кыргыз Республикасынын өнөр жай продукциясынын жалпы көлөмүндө жеңил өнөр жай продукциясынын үлүшү, % менен.

Булагы: автор тарабынан түзүлдү


**2.1-таблица - 2011-2020-жж. Кыргыз Республикаснда өнөр жай продукциясын өндүрүүнүн жана жеңил өнөр жай тармактарынын көлөмү, млн. сом, % менен**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **№** | **Көрсөткүчтөр** | **2011** | **2012** | **2013** | **2014** | **2015** | **2016** | **2017** | **2018** | **2019** | **2020** |
| 1. | Өнөр жай продукциясын өндүрүүнүн көлөмү, млн. сом | 164361,1 | 137229,2 | 171108,9 | 181026,7 | 209812,0 | 209812,0 | 237225,3 | 257348,5 | 283971,7 | 319380,2 |
| 2. | Өсүү/төмөндөө темпи, % менен | 100,0 | 83,5 | 123,8 | 100,8 | 105,8 | 115,9 | 113,1 | 108,4 | 110,3 | 112,5 |
| 3. | Жеңил өнөр жай продукциясын: текстиль  өндүрүрүшү, кийим, бут кийим, булгаары жана булгаарыдан буюмдарды өндүрүүнүн көлөмү | 7780,1 | 9252,9 | 8545,9 | 6144,7 | 5405,2 | 6608,7 | 6758,8 | 9404,4 | 9883,1 | 7820,6 |
| 4. | Өсүү/төмөндөө темпи, % менен | 100,0 | 119,0 | 92,4 | 71,9 | 88,0 | 122,3 | 102,3 | 139,1 | 105,1 | 79,1 |
| 5. | Өндүрүштүн жалпы көлөмүндө жеңил өнөр жай продукциясынын үлүшү, % | 4,7 | 6,7 | 5,0 | 3,6 | 3,0 | 3,1 | 2,8 | 3,7 | 3,5 | 2,4 |

*Булагы: автор тарабынан түзүлдү*

Бул биринчиден, региондук жана ата мекендик рыноктордо импорттук товарлардын басымдуулук кылышы, экинчиден, ички тармактык саясаттын импорттун ордун алмаштырууга жана экспортко багытталышынын начардыгы, үчүнчүдөн, пандемиянын кесепеттеринин Кыргыз Республикасынын бүткүл эл чарбасына, анын ичинде өнөр жайына, айрыкча жеңил өнөр жай ишканаларына орду толгус зыян келтириши менен түшүндүрүлөт, алар өндүрүштү COVID-19 көйгөйлөрүнүн алдын алуу менен байланышкан санитардык-гигиеналык багыттагы продукцияларды өндүрүүгө тез арада өзгөртүүгө аргасыз болушту. Тармак өнөр жай өндүрүшүнүн токтоп калышынан, буйрутмалардын азайышынан, колдонулган материалдарды жеткирүү жана даяр продукцияны жөнөтүү көйгөйлөрүнөн улам жабыр тартты.

Кыргызстандагы жеңил өнөр жай ишканаларынын региондук аспектиде жайгашуусун жана алардын өнүгүүнүн азыркы этабында региондун өнөр жай өндүрүшүнө кошкон салымын карап көрөлү. 2.2-сүрөттө 2004-2020-жж.түштүк регионунун облустарында жана жалпы эле республика боюнча ата мекендик текстиль жана тигүү өндүрүшүнүн, ошондой эле булгаары, булгаарыдан буюмдарды жана бут кийимдерди өндүрүүнүн абалы берилди.

**

2.2-сүрөт. 2000-2018-жж. КР жана түштүк регионунун облустары боюнча экономикалык иштин түрлөрү боюнча жеңил өнөр жай ишканаларынын (өндүрүштөрүнүн) саны, бирдик

*Булагы: Автор тарабынан түзүлдү.*

2.2-сүрөттөн көрүнүп тургандай, рыноктук өзгөртүп түзүүлөр башталгандан бери жалпы эле Кыргызстанда жана анын региондорунда жеңил өнөр жай ишканаларынын санынын кыскаруу тенденциясы байкалат. Ата мекендик текстиль жана тигүү өндүрүшүнүн ишканалары жалпы КР боюнча 2020-жылы 2004-жылга салыштырмалуу 51,8%га, Түштүк регионунун облустарында 18,2%га кыскарган. Бут кийим, булгаарыдан буюмдарды өндүрүү сектору өнөр жайында аз гана орунду ээлейт.

Аймактар боюнча алып карасак, жеңил өнөр жай өндүрүшүнүн негизги үлүшү Бишкек шаарында - 57,7%, Чүй облусунда- 29,7% жана Жалал-Абад облусунда- 4,9% туура келет, башка региондордо өнөр жайдын үлүшү 0,01% чейин, Талас облусунда 4,3% Ош облусунда 5,4%ды түзөт. 2020-жылдын башына чейин Кыргыз Республикасынын жеңил өнөр жайында өндүрүш көлөмүнүн өсүшүнүн бардык белгилери болгон, алар төмөнкү көрсөткүчтөр менен мүнөздөлгөн: акыркы 3 жылдагы тигүү буюмдарынын физикалык көлөмүнүн индекси жылына 124% дан кем эмес оң динамиканы көрсөткөн; тигүүчүлүк продукциясын экспорттоодо 2017-жылдан 2018-жылга чейинки мезгилде тиешелүү түрдө 119,8 млн АКШ доллары жана 151,7 млн ​​АКШ долларын түзгөн оң динамика байкалган.

Текстиль өндүрүшү тигүү тармагынан кийинки экинчи орунду ээлейт. Расмий статистикалык маалыматтарга таянсак, текстиль өндүрүшүнүн эң чоң үлүшү Бишкек шаарына - 29,0%, андан кийин Жалал-Абад облусуна - 28,5%, Чүй облусуна - 23,0%,Ош облусуна - 16,5% туура келет. Текстиль өндүрүшүнүн өнүкпөгөндүгү так ушул аймактарда текстиль өнөр жайын өндүрүү үчүн жетиштүү деңгээлде жогорку ресурстук потенциалы бар Ысык-Көл облусунда (1,3%), Ош шаарында (0,8%), Баткен облусунда (0,2%), Нарын облусунда (0,5%) жана Талас облусунда (0,1%) абдан төмөн.

Кыргызстандын аймактарында жеңил өнөр жайынын тарыхый өнүгүшүн изилдөөнүн натыйжасында шарттуу түрдө төмөнкү этаптар аныкталды:

***Биринчи этап (1917-1960-жж. чейин)*** - пахта жана жибек кездемелерин, кол өнөрчүлүк ыкмаларын колдонуу менен булгаары буюмдарын өндүрүү басымдуулук кылган, байыркы Жибек Жолу тарыхый негиз салган жеңил өнөр жай тармагынын белгилери пайда болуп, жумушчулардынжашоо деңгээли өтө төмөн болгон. Октябрь революциясына чейин Кыргызстандын аймагында айыл чарба чийки затын алгачкы иштетүү үчүн бир нече гана жеке кол өнөрчүлүк ишканалары - жүндү жуучу, пахта тазалоочу пункттар болгон.

***Экинчи этап (1960-1991-жж. чейин) -*** жеңил өнөр жайын өнүктүрүүдө пландаштырууну колдонуу менен мүнөздөлөт, бул төмөнкү натыйжаларга алып келген: чийки заттарды (пахта, жүн, булгаары чийки заттары, химиялык булалар) өндүрүү көлөмү өскөн; Ош шаарында жаңы ишканаларды(Ош кийим тигүү фабрикасы) ачуунун эсебинен жеңил өнөр жай ишканаларын бүткүл өлкө боюнча бирдей бөлүштүрүү каралган: Кызыл-Кыя шаарындагы «Алай» балдар бут кийимдерин чыгаруучу бут кийим фабрикасы, кездеме фабрикасы (1963) ж.б. Ошондой эле булгаары заводдору жана трикотаж фабрикалары реконструкцияланып, кеңейтилген. Алардын артынан, 1970-жылдары Октябрдын 50 жылдыгы атындагы Оштогу пахта өндүрүүчү бирикмесинин биринчи этабы, Токмоктогу жүндү алгачкы иштетүү фабрикасы, "Чолпон" бут кийим фирмасы, Кызыл-Кыя балдар бут кийимдерин чыгарган "Алай" бут кийим фабрикасы, Васильевская трикотаж фабрикасы ж.б. ишке кирген.

***Үчүнчү этап (1991-2000-жж.)*** - стихиялуу өнүгүү, инфляциянын жогорку деңгээли жана экономиканын тең салмаксыздыгы менен мүнөздөлөт. Ушул этапта Кыргызстан СССРден бөлүнүп чыккан башка союздук республикалар сыяктуу эле, көз карандысыз мамлекет деп жарыяланган. Республиканын эл чарбасында рыноктук механизмдерди жана мамилелерди калыптандыруу жана адаптациялоо процесси башталган. Туура эмес жүргүзүлгөн реформалардын, мамлекеттик жөнгө салуудан баш тартуунун натыйжасында, жеңил өнөр жайында өндүрүштүн көлөмү олуттуу төмөндөгөн.

***Төртүнчү этап (2001-2010-жж.)*** - Кыргыз Республикасынын Өкмөтү тарабынан өлкөнүн жеңил өнөр жайын калыбына келтирүү боюнча чаралар көрүлгөн. Кыргызстанда жеңил өнөр жайын өнүктүрүүгө багытталган программалар жана мыйзам актылары иштелип чыккан.

***Бешинчи этап (2011-ж. бүгүнкү күнгө чейин) -*** бул этапта узак убакыттан бери экономикалык ишмердүүлүгүн "көмүскөдө" жүргүзүп келишкен жеңил өнөр жай ишканаларын легалдаштыруу боюнча негизги иштер жүрүп жатат жана улантылууда.

Бизнес стратегиясын иштеп чыгууда жана уюмдун менеджментинин башкаруу чечимдерин кабыл алуу этабында биз SWOT-талдоонун универсалдуу аналитикалык куралын колдондук (2.2-таблица), бул талдоо баштапкы стратегиялык ыкма катары пайдаланылат.

2.2-таблица - КРнын түштүк аймагынын жеңил өнөр жайынын абалынын SWOT-анализи

|  |  |
| --- | --- |
| **Алсыз жактары** | **Күчтүү жактары** |
| * кадрлардын алмашуусу (ишканалар башынан “нөлдөн баштап” тигүүгө үйрөтөт, бирок окуудан өтүп, тажрыйба топтогондон кийин тигүүчүлөр эмгек акы жана / же эмгек шарттары жакшыраак башка ишканаларга өтүшөт); * кесиптик деңгээлдин төмөндүгү жана адистердин (техниктер, дизайнерлер, механиктер ж.б.) жетишсиздиги; * өндүрүштү куруу, жабдуу жана кеңейтүү үчүн банк насыялары боюнча өтө жогорку пайыздык чендер; * жүгүртүү каражаттарынын тартыштыгы, тиешелүүлүгүнө жараша:   - атайын шаймандардын жетишсиздиги;  -өндүрүш мейкиндигинин жоктугу;  - Кытайдын ишенимсиз арзан шаймандары;  • буйрутмаларды субсидиялоо жетишсиз;  • сатууда уюшкан каттамдарынын жоктугу, базарларда сатуунун жоктугу;  • Кытайдын арзан синтетикалык сапаты төмөн кездемелери сапаттуу тигилсе да, кездеменин сапатынын төмөндүгү, акыркы продукциянын сапатын төмөндөтүп, базардын кымбат сегментине чыгуу мүмкүнчүлүгүн азайтат;  • Кыргыз Республикасында чыгарылган кездемелердин эскирген дизайны;  • чектелген өндүрүш жана анын натыйжасында ири буйрутмаларды четке кагуу (10000 даанадан). | • Россия Федерациясына жана Казакстан Республикасына болгон экспорттук потенциал, талап кылынган көлөмдө жеткирүүгө болгон шарттын болуусу (бул өлкөлөргө импорттолгондо, Кыргызстандын продукциясы бажы акы төлөбөйт);  • өндүрүшкө салыштырмалуу төмөн чыгымдар (электр энергиясы, жумушчу күч);  • патентке негизделген чакан жана орто бизнестин жеңил системасы;  • жеке коллекцияларды иштеп чыгуу жана киргизүү (эл аралык көргөзмөлөрдө дизайн иштеп чыгуулары үчүн сыйлык алуу);  • кийим тигүүнүн сапатынын жетиштүү деңгээлде болушу;  • ишканаларды акырындык менен модернизациялоо;  • Россияга жергиликтүү экспортерлор үчүн транспорттук логистиканын алгылыктуу иштеген системасы (Биек Карго, Моби Карго) |
| **Коркунучтар** | **Мүмкүнчүлүктөр** |
| * Россиядагы жана Казакстандагы ири базарларды жоюу (кыргыз кийимдеринин негизги сатыла турган жерлери) * Дордой базарынын жоюлушу; * кепилденбеген сатуулар; * Бажы бирлигинин алкагында Россия менен Казакстандын ДСУга кошулуусу менен атайын шарттарды жокко чыгаруу (импорттук товарларга салык салынган эмес). * Кытайдан, Түркиядан алып келинген атаандаштыкка жөндөмдүү товарлардын кысымы; * эмгек акынын кымбатташынын натыйжасында квалификациялуу кадрлардын массалык түрдө кетиши; * электр энергиясынын бат-баттан өчүрүлүшү;   • рынокто чет элдик жаңы өндүрүүчүлөрдүн арзаныраак өнүмдөрү менен пайда болушу  • бажы жол-жоболорунун татаалдыгы;  • Кыргыз Республикасында жаңы мыйзамдарды тез-тез карап чыгуу;  • туруксуз саясий кырдаал;  • чакан жана орто ишканаларды колдоо боюнча компетенттүү стратегиянын жоктугу;  тармакта инвестициянын начар көрсөткүчтөрү | * КМШ өлкөлөрүндөгү текстиль продуктуларындагы Кытайдын базар үлүшүн кайтарып алуу * даяр продукцияны арзан баага жана сапатка карата оптималдуу позицияга коюу менен экспорттук потенциалды жогорулатуу; * сапатты жакшыртуу:   - сапаттуу материалдарды колдонуу (Түркиядан, Кытайдан кездемелерди түз жеткирүү);  - сапат стандарттарын киргизүү;  • мода тенденцияларынын өзгөрүшүнө ийкемдүүлүк, мобилдүүлүк;  • өндүрүштүн натыйжалуулугун көтөрүү;  - убакыт нормасы, убакыт эсеби;  - Ишканаларды башкаруу, каржыны башкаруу;  • жаңы сатуу каналдарын түзүү:  - чет өлкөлөрдө сатуу кеңселери;  - супермаркеттерде сатуу;  • иш берүүчүлөрдүн кепилдиги жана жумушчу күчүнүн квалификациясын жогорулатуу;  • инвестициялар, биргелешкен ишканалар;  • жабдууларды сатып алуудагы лизингдик схемалар. |

*Булагы: автор тарабынан түзүлдү*

Кыргызстандын азыркы шарттарында, чындыгында ата мекендик жеңил өнөр жайынын кластерлерин түзүүнүн экономикалык механизмдерин аныктоо бир топ тоскоолдуктарды жаратууда. Адабий булактарды изилдөөнүн жана талдоонун негизинде потенциалдуу кластердик түзүмдөрдүн өнүгүшүнө таасирин тийгизген негизги көйгөйлөр аныкталды жана классификацияланды.

Аныкталган көйгөйлөр кластердик формацияны инновациялык чөйрөнү түзүү мүмкүнчүлүгүнөн ажыратып, ансыз алар иштей албай тургандыктан, ушул көйгөйлөрдү чечүүгө шарт түзгөн иш-чаралар комплекси аныкталды (2.3-сүрөт).

КРнын аймактарында жеңил өнөр жай тармагынын өнүктүрүүдөгү көйгөйлөр

**Экономикалык**

**Уюштуруучулук**

**Тармактык**

Өндүрүштүк

Чийки зат-материалдык

Каржы-экономикалык

Каржы-кредиттик

Кадрдык, эмгектик

Стратегиялык

Инвестициялык

Мыйзамдык,

ченемдик-укуктук актылар

Интеграциялык

Техникалык-технологиялык

2.3-сүрөт. Кыргыз Республикасынын аймактарында жеңил өнөр жай тармагын өнүктүрүүдөгү көйгөйлөрдүн классификациясы

*Булагы: автор тарабынан түзүлдү*

Иштин жүрүшүндө изилденген жеңил өнөр жайындагы көйгөйлөр тармакты өнүктүрүүнүн артыкчылыктуу багыттарын аныктоого, ички жана тышкы рыноктордо туруктуу позицияларга ээ болуу үчүн ага колдоо көрсөтүү механизмин иштеп чыгууга мүмкүндүк берет.[Литвинова А.Г. Анализ ситуации в российской легкой промышленности. Вестник РУДН, серияЭкономика, 2014, №2, 25-б.]

Изилдөөнүн жүрүшүндө, матрицаны модификациялоо жолу мененКыргыз Республикасынын жеңил өнөр жай кластерлерин өнүктүрүү потенциалы бар аймактары аныкталды (2.3-таблица).

2.3-таблица - Кыргыз Республикасынын Түштүк аймагынын жеңил өнөр жайын өнүктүрүү үчүн потенциалдуу мүмкүнчүлүктөрү бар территориялары

|  |  |  |  |
| --- | --- | --- | --- |
|  | **Текстиль жана тигүү өндүрүшү** |  | **Тери иштетүү, булгаары буюмдарын жана бут кийим өндүрүү** |
| **1.** | **Баткен облусу** | **1.** | **Баткен облусу** |
| 1. | Баткен району | 1. | Кадамжай району |
| 2. | Кадамжайрайону | 2. | Лейлек району |
| 3. | Лейлек району | **2.** | **Жалал-Абад облусу** |
| **2.** | **Жалал-Абад облусу** | 3. | Аксы району |
| 4. | Аксы району | 4. | Ала-Бука району |
| 5. | Ала-Бука району | 5. | Чаткал району |
| 6. | Базар-Коргон району | 6. | Тогуз-Торорайону |
| 7. | Чаткал району | 7. | Токтогул району |
| 8. | Ноокен району | **3.** | **Ош облусу** |
| 9. | Сузак району | 8. | Алай району |
| 10. | Тогуз-Торо району | 9. | Чоң-Алай району |
| 11. | Токтогул району | 10. | Кара-Кулжа району |
| **3.** | **Ош облусу** | 11 | Кара-Суурайону |
| 12. | Алай району |  |  |
| 13. | Араван району |  |  |
| 14. | Чоң-Алай району |  |  |
| 15. | Кара-Кулжа району |  |  |
| 16. | Кара-Суу району |  |  |
| 17. | Ноокат району |  |  |
| 18. | Өзгөн району |  |  |


*Булагы: автор тарабынан түзүлдү*

2.3-таблицадан көрүнүп тургандай, статистикалык коэффициенттерди колдонуп, текстиль жана тигүү өндүрүшүндө потенциалдуу мүмкүнчүлүгү бар 18 район жана булгаары, булгаарыдан буюмдарды жасоо жана бут кийим өндүрүү боюнча 11 район аныкталды.

Текстиль өндүрүшүнүн тармактарынын арасынан өзгөчө орунду токулбаган кездемелер өндүрүшү ээлейт, анткени бул материалдардын өзгөчө касиеттери аларды кездемелерди, трикотажды алмаштыруучу катары гана эмес, токуу үчүн да кеңири колдонууга мүмкүндүк берет.

Бул маселе Жалал-Абад шаарындагы "МАТА" ААКсынын мисалында токулбаган текстиль материалдарын өндүрүүгө байланыштуу каралды жана иликтенди. Ишкана ишке кирген күндөн тартып бүт күчүн токулбаган кездемелердин ассортиментин чыгарууга багыттаган, анын бир топ көлөмүн кездеме эмес материалдар (неткол), таары полотносу, ватин ээлеген, ага союздук республикалардан суроо-талап чоң болгон.Өндүрүлгөн продукциянын эң чоң үлүшү – кездеме эмес материал (неткол) Беларусь менен Россия Федерациясынын линолеум жана текстолит чыгаруучу заводдоруна даяр продукт түрүндө жеткирилген. ААКта 300-350 жумушчу иштеген, өндүрүштүн баштапкы жылдык көлөмү 2,1 миллион погондук метрди түзгөн, 1996-жылы 14,56 миллион сомдук продукция өндүрүлгөн.

«МАТА» ААКнын өндүрүш көлөмүнүн динамикасы 2.4-сүрөттө чагылдырылды.

****

Таңгактоочу матер.

Ватин (пахта)

Жалпы өндүрүлгөн

2.4-сүрөт. 2011-2020-жылдарга "МАТА" ААКнын продукцияөндүрүү динамикасы, сызыктуу м2 ["МАТА" ААК изилдөө процессинде алынган маалыматтар]

*Булагы: автор тарабынан түзүлдү*


2.4-сүрөттөн көрүнүп тургандай, "МАТА" ААКсынын учурдагы абалы туруктуу төмөндөө динамикасы менен мүнөздөлөт.

Белгилей кетсек, "МАТА" ААК негизинен сырттан алып келинген чийки заттарды колдонуу менен кайра иштетүү продукцияларын өндүрөт жана кызматтарын көрсөтөт. Биз сапаттуу чийки зат менен үзгүлтүксүз камсыз кылуу милдети мамлекеттик деңгээлде чечилүүгө тийиш деп эсептейбиз.

Бүгүнкү күндө фабрикада 19 адам иштейт (1987-жылы 350 адам иштеген). Алардын ичинен инженер-техникалык кызматкерлер - 3 адам, калган 16 адам өндүрүштө иштейт, орточо айлык эмгек акысы 6000-7000 сомду түзөт.2020-жылы ишкана 6224,2 миң сомдук продукция саткан, 3468,5 миң сом суммасындагы,б.а. 103168,0 м2 продукция өлкөнүн ири ишканалары болгон "Кумтөр Голд Компани" ЖАК, "Майлуу-Суу ЛЗ" ЖЧКсы, "Интергласс" ЖЧКсы ж.б. ишканаларга келишимдин негизинде сатылган.

Фабриканын негизги көйгөйү - инвестициялык саясаттын жоктугу жана инвестициялык жагымдуулугунун төмөндүгү, ведомстволор жана министрликтер тарабынан көңүл бурулбаганы, алар фабриканы олуттуу түрдө колдоого алуусу керек, анткени бул ишкана стратегиялык жана маанилүү багытта продукция чыгарат, мындай ишкананын бар экендигин ички жана тышкы инвесторлорго билдирүү, маркетингдик изилдөө жүргүзүү абдан зарыл болуп турат.

«МАТА» ААК өндүргөн коммерциялык продукциясын экспорттобойт, продукциянын баасы төмөн. Туруктуу кардарлардын арасында: Майлы -Суу лампа заводу - 10%, Интергласс ЖЧК - 14%, Кумтөр Голд Компани - 70%, рынок жана жеке адамдар - 6%ды түзөт (2.5-сүрөт).

****

2.5-сүрөт. «МАТА» ААКнын продукциясынын негизги керектөөчүлөрү

Булагы: автор тарабынан фабриканын материалдарынын негизинде түзүлдү

Жүргүзүлгөн изилдөөнүн натыйжасында"МАТА" ААКсына техникалык продукцияларды өндүрүү: суу өткөрбөөчү (гидроизоляция), курама (курулуш үчүн), медициналык текстиль жана косметикалык багыттагы ж.б. материалдарды кошумча өндүрүү боюнча сунуштар берилди.

**Үчүнчү бап “Кыргызстандын жеңил өнөр жайын инновациялык өнүктүрүүнүн рыноктук механизмдери жана мамлекеттик колдоо көрсөтүү чаралары”** деп аталып, стратегиялык өнүгүү модели катары инновациялык экономиканы курууга багыт алуу, жеңил өнөр жай продукциясынын ата мекендик жана дүйнөлүк рыноктордогу атаандаштык жөндөмдүүлүгүн туруктуу өнүктүрүү мүмкүнчүлүктөрү, керектөөчүлөрдүн муктаждыктарын жакшыраак канааттандыруу максатында рынокко инновациялык товарларды даярдап сунуш кылуу жөндөмү каралды.

Атаандаштык жөндөмдүүлүгүнүн фактордук шарттарынын айрым элементтери республиканын региондорунда текстиль жана тигүү өнөр жайын кластерлештирүүгө реалдуу мүмкүнчүлүк берет. Эң негизгиси, өлкөдө арзан жумушчу күчү жана жаратылыш ресурстары, ошондой эле пахта буласын өстүрүү үчүн ыңгайлуу климат бар.

3.1-сүрөттө атайын иштелип чыккан моделдин негизинде региондордун өзгөчөлүктөрүн эске алуу менен текстиль-тигүү өнөр жай кластери чагылдырылды.

*Булагы: автор тарабынан түзүлдү*

Тармактын ишканаларында квалификациялуу жумушчулардын, илимий жана илимий-техникалык кадрлардын жетишсиздиги, илимий-изилдөө институттарынын илимдинжана техниканын заманбап жетишкендиктерине аз көңүл бурушу аймактагы өнөр-жай саясатын кайра карап чыгууну талап кылат.

**ТЫЯНАКТАР:**

Диссертациялык изилдөөнүн жыйынтыгында төмөнкүдөй илимий-теориялык жана практикалык тыянактар чыгарылды:

1. Региондордо жеңил өнөр жайын өнүктүрүүнүн теориялык-методологиялык аспектилери такталды
2. Изилдөөнүн жүрүшүндө Кыргыз Республикасынын региондорунда жеңил өнөр жайынын өнүгүүсүндөгү негизги көйгөйлөр аныкталды
3. Өлкөнүн экономикасын, анын ичинде КРнын жеңил өнөр жайын башкаруунун натыйжалуулугун жогорулатуу үчүн ретроспективдик анализ ыкмасы менен ата мекендик жеңил өнөр жайынын өнүгүү этаптары аныкталды
4. Өзгөчө маани берүү керек болгон жеке ресурстарды, башкача айтканда: пахта, пилла, булгаары ж.б. өндүрүү жана сатуу, иштетүү жана кайра иштетүү боюнча оригиналдуу технологияларды жандандыруу, өндүрүү жана рынок шарттарына ылайыкташтыруу үчүн пайдаланылбай жаткан потенциалы бар аймактар аныкталды.
5. Жүргүзүлгөн аналитикалык изилдөөлөрдүн негизинде жеңил өнөр жайына инвестицияларды тартуунун негизги уюштуруу-экономикалык механизмдери, б.а. тармакта инвестициялык менеджмент системасынын калыптанышы; инвестициялык жагымдуулук менен насыя жөндөмдүүлүгүнүн пайда болушу; ишканаларды өнүгүү программаларын ишке ашырууну инвестициялык камсыздоонун заманбап механизмдерин пайдаланууну күчөтүү; инвестиция жасоонун өздүк каражаттарын мобилизациялоо; ата мекендик жана чет өлкөлүк фондулук рыноктор аркылуу инвестициялык ресурстарды тартуу мүмкүнчүлүктөрүн пайдалануу; региондун жана өлкөнүн насыя-инвестиция системасынын каржы ресурстарын пайдаланууну кеңейтүү; ишканаларда тобокелчиликтерди башкаруу системасын түзүү иш-чаралары каралды.
6. Диагностикалоо методикасын колдонуунун негизинде Кыргыз Республикасынын жана түштүк регионунун облустарынын жеңил өнөр жайынын атаандаштык жөндөмдүүлүгүнүн деңгээлине баа берилди, тармактын атаандаштык артыкчылыктары аныкталды, алсыз жактары, мүмкүнчүлүктөрү жана тобокелдиктери ачып көрсөтүлдү.
7. Анализдин натыйжалары Кыргыз Республикасынын региондорунда, анын ичинентүштүк регионунун жеңил өнөр жай тармактарынын кластерин түзүү анын атаандаштык жөндөмдүүлүгүн жогорулатууга мүмкүндүк берерин көрсөттү. Эки облустун күчтүү жактарын жана мүмкүнчүлүктөрүн активдүү пайдалануу менен тармакты өнүктүрүүдө олуттуу ийгиликке жетүүгө болот. Атап айтканда түштүк регионунун облустарында өздүк чийки заттан жана мунайды кайра иштетүү продуктыларынан кездемелерди жана кездеме эмес материалдарды өндүрүү мүмкүндүктөрү бар экендиги изилденип, бул тигүү ишканаларын материалдар менен камсыздоо маселесин чечүүгө өбөлгө түзөөрү аныкталды.

**ПРАКТИКАЛЫК СУНУШТАР**

1. Кыргыз Республикасынын улуттук экономикасын өнүктүрүүнүн индустриялык-агрардык моделинин параметрлерин иштеп чыгууда тармактык жана аймактык кластерлерди, конкреттүү аймактардын деңгээлинде, тактап айтканда түштүк региондогу жеңил өнөр жайынын тармактык эффекттерин өнүктүрүүгө мүмкүнчүлүктөрү бар аймактарды өнүктүрүү сунушталды.

2. Жеңил өнөр жайынын көйгөйлөрүнөн улам тармакты өнүктүрүүнүн артыкчылыктуу багыттарын аныктоого, ички жана тышкы рыноктордо туруктуу позицияларга ээ болуусу үчүн ар тараптуу мамлекеттик колдоо механизмдери иштелип чыгышы керектиги негизделди.

3. Рыноктук шарттарга ылайыкташтыруу үчүн пайдаланылбай жаткан өнүгүү потенциалы бар шаарларды, аймактарды өнүктүрүү максатында пахта, булгаары, була ж.б. өндүрүү жана сатуу жагына өзгөчө көңүл буруу сунушталды.

4. Жеңил өнөр жайынын динамикалык өнүгүүсүн аныктоочу жалпы экономикалык шарттардын катарында, укуктук-ченемдик документтердин иштеп чыгуу, инвестицияларды стимулдаштыруу, импортту кыскартуу жана экспортту жогорулатуу керек экендиги белгиленди.

5. Негизги факторлорду талдоо менен төмөнкү милдеттерди чечүү сунушталды:

- өлкөнүн рыногун атаандаштыкка жөндөмдүү заманбап жеңил өнөр жай товарлары менен каныктыруу;

- жеңил өнөр жай ишканаларын технологиялык модернизациялоону ишке ашыруу жана анын негизинде тармактын туруктуу инновациялык өнүгүүсүн камсыз кылуу;

- даяр продукцияны: тигүү, трикотаж, байпак, бут кийим ж.б. өндүрүштү алдыга жылдыруу; энергетика жана транспорт комплекстеринин кызматтары, машина куруу, каржылык колдоо жана соода, ата мекендик өндүрүштүн чийки заттары жана материалдары менен камсыз кылуу;

- ата мекендик чийки заттарды терең иштетүүнү камсыз кылуу: табигый (пахта, жибек курту, жүн, булгаары жана мех), химиялык була жана жип өндүрүү. Алгач, чийки заттын иштетилбеген же жетишсиз иштетилген түрүндө экспорттолушун кыскартуу, андан кийин толугу менен токтотууга жетишүү;

- өндүрүлгөн продукциянын материалдык чыгымдарын жана энергияны керектөөнү кыскартуу жана өндүрүштүн рентабелдүүлүгүн жогорулатуу;

- эл аралык практикада кеңири тараган мамлекеттик жөнгө салуу чараларын колдонуп, ата мекендик өндүрүүчүлөрдүн ички жана тышкы рыноктордо туруктуу позициясына мыйзамдуу колдоо көрсөтүү. Кыргызстандын текстиль жана тигүү өндүрүшүнүн дүйнөлүк өндүрүшкө интеграцияланышын акырындык менен кеңейтүү.

**ДИССЕРТАЦИЯНЫН ТЕМАСЫ БОЮНЧА БАСМАДАН ЧЫККАН ЭМГЕКТЕРДИН ТИЗМЕСИ:**

1**. Райимбердиева Ж.К.** Ош облусунда иштетүү өнөр жайынын учурдагы абалы//ОшМУ жарчысы,№1,2017-ж., 148-152-беттер.

2. **Райимбердиева Ж.К.,** Умаров С.Т.Перспективы развития текстильной и швейной промышленности в Кыргызской Республике в рамках ЕАЭС // экономико-правовой институт, журнал “Фундаментальные и прикладные исследования: от теории к практике” приуроченной ко дню Российской науки, международная научно-практ. конференция. Материалы международной научно-практической конференции, Воронеж 10.02.2017г., стр.178-181.

3. **Райимбердиева Ж.К**. Өлкөнүн өнөр-жай саясаты экономиканы өнүктүрүүнүн өбөлгөсү катары// Наука, новые технологии и инновации Кыргызстана. ISSN 1694-7649, Бишкек, №12 , 2017г., стр.46-49.

4.**Райимбердиева Ж.К**. Легкая промышленность Кыргызстана: реалии, проблемы и факторы развития // Актуальные вопросы современной экономики, 2018г., №9, стр.268-274 (Россия, эл. журнал).

5. **Райимбердиева Ж.К.,** Алишева П.К. //Тенденции развития промышленности Кыргызской Республики и основные направления промышленной политики. Россия, “Экономика и предпринимательство”, №11, 2018г. стр.367-370.

6. **Райимбердиева Ж.К.**Кыргызстандын өнөр-жайынын өнүгүү тенденциялары жана факторлору **//**Известия ВУЗов Кыргызстана, ISSN 1694-7681, №6, 2018г., стр. 77-81.

7.Кулуева Ч.Р., **Райимбердиева Ж.К.**и др. “Взаимосвязь поведения и потребностей трудоспособного населения в системе экономики удовольствия”// https:/© Springer Nature Switzerland AG 2020 E. G. Popkova and B. S. Sergi (Eds.): ISC 2019, LNNS 129, pp. 932–942, 2020. <https://doi.org/10.1007/978-3-030-47945-9_100/> Скопус, Чехия.

8. **Райимбердиева Ж.К**.Өнөр жай Кыргызстандын экономикасын туруктуу өнүктүрүүнүн базасы катары// Известия ВУЗов Кыргызстана, ISSN 1694-7681, №9,2019г. стр. 47-50.

9. **Райимбердиева Ж.К.,** Абдибалиева Б. Кыргыз Республикасынын өнөр-жайынын учурдагы абалы жана өнүктүрүү жолдору// ОшМУ жарчысы 2019ж. атайын чыгарылыш; “Студент жана илимий-техникалык прогресс”аттуу V аймактык студенттик илимий конференция 29.11.2019-ж. 162-165 беттер.

10. **Райимбердиева Ж.К.**Современное состояние и перспективы развития легкой промышленности Кыргызской Республики // журнал “Территория науки” 2019г. №1 , стр. 58-63, Россия.

11. **Райимбердиева Ж.К.**Кыргыз Республикасынын өнөр жайынын инновациялык өнүгүүсү // ОшМУ Жарчысы, атайын чыгарылыш “Борбордук Азиядагы эл аралык мамилелердин, гуманитардык жана табигый илимдердин актуалдуу проблемалары: учурдагы абалы жана келечектери” аттуу ОшМУнун 80-жылдыгына жана профессор К.Х.Нурдинованын 70-ж. арналган Эл аралык илимий-практикалык конференция, 2019-ж., 264-270 беттер.

12. **Райимбердиева Ж.К.,** Кулуева Ч.Р. Женил өнөр-жай кластерлерин түзүү тармакты өнүктүрүүнүн негизи катары //ISSN 1694-7452, ОшМУ Жарчысы , №1-1, 2020ж., 242-250 беттер.

13. **Райимбердиева Ж.К.,** Кулуева Ч.Р. Жеңил өнөр- жайын өнүктүрүүдөаймактык жана тармактар аралык кластерлердин ролу жана мааниси // ИзвестияИссык-Кульского форума бухгалтеров и аудиторов стран Центральной АзииМеждународный теоретический и научно-практический журнал, 2020г.ISSN 1694-7681, №3(30), стр. 82-90.

14. **Райимбердиева Ж.К.,** Кулуева Ч.Р. Этапы становления и развития легкой промышленности в регионах Кыргызстана // Известия Иссык-Кульского форума бухгалтеров и аудиторов стран Центральной Азии, Х Исраиловские чтения. ISSN 1694-7347, №2 (33) 2021г.,стр.275-282.

**Райимбердиева Жаннат Курманбековнанын 08.00.05 - экономика жана эл чарбасын башкаруу адистиги боюнча экономика илимдеринин кандидаты окумуштуулук даражасын изденип алуу үчүн жазылган “Кыргызстандын жеңил өнөр жайынын өнүгүүсүндөгү рыноктук механизмдердин өркүндөтүлүшү (түштүк аймагынын материалында)” аттуу темадагы диссертациялык ишинин**

**РЕЗЮМЕСИ**

**Негизги сөздөр**: өнөр жай, жеңил өнөр жайы, өндүрүш, кластердик механизм, рынок механизми, өнөр жайдын калыптануу этаптары, уюштуруучулук- ашкаруу модели, региондорду өнүктүрүү, чийки зат, инновация, инвестициялык абал.

**Изилдөөнүн обьекти:** Кыргыз Республикасынын жеңил өнөр жай тармагы, бул жаатта иш жүргүзгөн ишканалар, жеңил өнөр жайынын өнүгүүсү жана анын өлкөнүн инновациялык экономикасын калыптандыруудагы мааниси саналат.

**Изилдөөнүн предмети:**болуп Кыргызстандын аймагында жеңил өнөр жай ишканаларынын инновациялык өнүгүүсүнө шарт түзгөн рыноктук механизмдер эсептелет.

**Изилдөөнүн максаты:** Кыргыз Республикасынын экономикасын өнүктүрүүдөгү жеңил өнөр жайынын ордун аныктоожана учурда жеңил өнөр жай тармактарында интеграцияланган түзүмдөрдү өнүктүрүү жана иштетүү, алардын атаандаштык жөндөмдүүлүгүн жогорулатуу механизмдери боюнча теориялык, усулдук жана практикалык сунуштардын комплексин иштеп чыгуу болуп саналат.

**Изилдөөнүн усулдары:** анализдөөнүн жалпы илимий методдору, салыштыруу методу, системалуулук, статистикалык жана экономика-математикалык, эсептик-аналитикалык, чиймеде чагылдыруу, схема түрүндө чагылдыруу методдору колдонулду.

**Изилдөөнүн илимий жаңылыгы.** Региондордо жеңил өнөр жайын өнүктүрүү көйгөйлөрүнүн маңызынын жана мазмунунун теориялык-методологиялык аспектилери такталды, автордук иликтөөлөрдү жүргүзүү жолу менен Кыргыз Республикасынын региондорунда жеңил өнөр жайын өнүктүрүүнүн негизги көйгөйлөрү аныкталды, КРнын ата мекендик жеңил өнөр жайынын калыптануу этаптары, өзгөчөлүктөрү жана өнүгүү тиби аныкталды, жеңил өнөр жайынын региондук өнүгүүсүнүн абалына баа берилди, уюштуруу-экономикалык механизмди ишке ашыруунун негизинде жеңил өнөр жай ишканаларынын инновациялык-инвестициялык ишмердүүлүгүн натыйжалуу башкаруунун модели сунуш кылынды, жеңил өнөр жайында региондун өзгөчөлүктөрүн эске алуу мененаймактык инновациялык өнөр жай кластерлерин калыптандыруунун теориялык жоболору иштелип чыкты.

**Колдонуу деңгээли:** изилдөөнүн жыйынтыктары илимий иштелмелерде пайдаланууга, жеңил өнөр жай продукцияларын өнүктүрүүдө, сатууда, ишканалардын ишмердигин орто мөөнөттө божомолдоого зарыл болгон нормативдик документтерди иштеп чыгууда жана билим берүү тармагында колдонулат.

**Колдонуу тармагы:** алынган жыйынтыктар жана сунуштар, ишканалардын инновациялык-инвестициялык ишмердүүлүгүн натыйжалуу башкаруунун моделимамлекеттик органдар тарабынан стратегиялык программаларды иштеп чыгууда колдонулуусу толук ыктымал.

**РЕЗЮМЕ**

**диссертации Райимбердиевой Жаннат Курманбековны на тему: «Совершенствование рыночных механизмов в развитии легкой промышленности Кыргызстана (на материалах южного региона), представленной на соискание ученой степени кандидата экономических наук по специальности 08.00.05 - экономика и управление народным хозяйством**

**Ключевые слова:** промышленность, легкая промышленность, производство, кластерный механизм, рыночный механизм, этапы становления отрасли, организационно-управленческая модель, региональное развитие, сырье, инновации, инвестиционный климат.

**Объектисследования:** легкая промышленность Кыргызской Республики, предприятия, работающие в этой сфере, развитие легкой промышленности и ее роль в формировании инновационной экономики страны.

**Предмет исследования:** рыночные механизмы, которые способствуют инновационному развитию предприятий легкой промышленности Кыргызстана.

**Цель исследования:** определение роли легкой промышленности в развитии экономики Кыргызской Республики и разработка комплекса теоретических, методических и практических рекомендаций по развитию и функционированию структур, интегрированных в текущую экономику и механизмов повышения их конкурентоспособности.

**Методы исследования:** использовались общенаучные методы анализа, метод сравнения, систематический, статистический и экономико-математический, расчетно-аналитический, графическое представление, методы схематического представления.

**Научная новизна диссертационного исследования:** уточнены теоретико-методологические аспекты сущности и содержания проблем развития легкой промышленности в регионах, выявлены основные проблемы развития легкой промышленности в регионах Кыргызской Республики посредством авторского исследования,определены этапы становления развитий отечественной легкой промышленности Кыргызской Республики, дана оценка состояния регионального развития легкой промышленности, построена модель эффективного управления инновационной и инвестиционной деятельности предприятий легкой промышленности и на основе предложена реализация организационно-экономических механизмов, разработаны теоретические положения по формированию региональных инновационных промышленных кластеров в легкой промышленности с учетом специфики региона.

**Уровень применения:** результаты исследования будут использованы в научных разработках, при разработке и продаже продукции легкой промышленности, при разработке нормативных актов, необходимых для среднесрочного прогнозирования предприятий и в сфере образования.

**Область применения:** полученные результаты и рекомендации, модель эффективного управления инновационной и инвестиционной деятельностью предприятий могут быть использованы государственными органами при разработке стратегических программ.

**Rayimberdieva Zhannat Kurmanbekovna on specialty 08.00.05. Economy and management of the national economy for the candidate degree in economics It was written under the "Improving market mechanisms in the development of light industry in Kyrgyzstan (based on materials from the southern region)”**

**Summary**

**Key words:** industry, light industry, manufacturing, cluster mechanism, market mechanism, stages of industry formation, organizational and managerial model, regional development, raw materials, innovation, investment climate.

**The object of the research:** light industry of the Kyrgyz Republic, enterprises working in this area, the development of light industry and its role in the formation of the country's innovative economy.

**The sabjekt of the research:** market mechanisms that contribute to the innovative development of light industry enterprises in Kyrgyzstan.

**The aim of the research:** determination of the role of light industry in the development of the economy of the Kyrgyz Republic and the development of a set of theoretical, methodological and practical recommendations for the development and functioning of structures integrated into the current economy and mechanisms for increasing their competitiveness.

**The methodological basis:** general scientific methods of analysis, comparison method, systematic, statistical and economic-mathematical, calculation-analytical, graphical presentation, methods of schematic presentation were used.

**The scientific novelty of the dissertation research:**clarified the theoretical and methodological aspects of the essence and content of the problems of the development of light industry in the regions, identified the main problems of the development of light industry in the regions of the Kyrgyz Republic through the author's research,the stages of the development of the domestic light industry of the Kyrgyz Republic are determined, the state of regional development of the light industry is assessed, a model of effective management of innovative and investment activities of light industry enterprises is built, and on the basis of the proposed implementation of organizational and economic mechanisms,theoretical provisions on the formation of regional innovative industrial clusters in light industry have been developed, taking into account the specifics of the region.

**The use of level:** the results of the research will be used in scientific research, in the development and sale of light industry products, in the development of regulations necessary for medium-term forecasting of enterprises and in the field of education.

**Scope of research:** the results and recommendations obtained, the model of effective management of innovation and investment activities of enterprises can be used by government agencies in the development of strategic programs.

2021-ж. \_\_ \_\_\_\_\_\_ басууга берилди

Форматы 60х84х1/16. Шарттуу б.т. 1,8.

Лазердик басма. Буйрутма № \_. Нускасы 100.

ОшМУнун басмаканасы

Дареги: 723500, Кыргыз Республикасы,

Ош ш., Ленин көч., 331, №134 каана